b'\n_START_ARTICLE_\nPuig Campana\n_START_SECTION_\nParticularitats\n_START_PARAGRAPH_\nForma part de la Serralada Preb\xc3\xa8tica, al sud-est de la pen\xc3\xadnsula Ib\xc3\xa8rica. Amb una altitud de 1.410 metres, es tracta del segon cim m\xc3\xa9s elevat de la prov\xc3\xadncia d\'Alacant._NEWLINE_A la seua punta c\xc3\xb2nica presenta dos cims, el situat a ponent presenta una gran fractura o portella, coneguda arreu amb el nom hist\xc3\xb2ric d\'El Portell, encara que rep altres noms mitol\xc3\xb2gics com el "tall de Rotlan"._NEWLINE_El 24 de gener de 2009 gran part d\'aquesta muntanya es va incendiar a causa de la caiguda d\'una torre d\'alta tensi\xc3\xb3 pel fort vent que castigava la zona. Aquest va arrasar unes 1.000 hect\xc3\xa0rees i va obligar a desallotjar 25 urbanitzacions, amb un total de 15.000 persones evacuades. Gran part de la vegetaci\xc3\xb3 que cobria la muntanya, especialment al nord, va quedar redu\xc3\xafda a cendres.\n_START_SECTION_\nLa llegenda del Puigcampana\n_START_PARAGRAPH_\nLa tallada que presenta el cim del Puigcampana ha donat lloc a nombroses llegendes on el protagonista varia segons el narrador. Una de les versions conta que l\'heroi franc\xc3\xa9s Rotl\xc3\xa0, comandant de Carlemany, es va embolicar en una lluita ferotge amb un cabdill moro que es va presentar al cim del Puigcampana. En un moment en qu\xc3\xa8 el cabdill moro va caure a terra, Rotlan va al\xc3\xa7ar la seua espasa, Durandal, per a, descarregant-hi tota la seua fura, donar-li el colp final; tanmateix, l\'esquiv\xc3\xa0 per\xc3\xb2 degut a la immensa for\xc3\xa7a amb qu\xc3\xa8 va fer el colp, va tallar un gran tros de la roca, que va caure a la mar. Aquesta roca seria el que coneixer\xc3\xadem com a l\'Illa de Benidorm._NEWLINE_Tamb\xc3\xa9 hi ha moltes versions d\'aquesta llegenda en qu\xc3\xa8 Rotl\xc3\xa0 ho va fer per l\'amor d\'una dona evitant la seua mort per un malefici i altres en qu\xc3\xa8 l\'heroi no \xc3\xa9s Rotl\xc3\xa0 sin\xc3\xb3 Sant Jaume Ap\xc3\xb2stol o Sant Jordi, tamb\xc3\xa9 lluitant contra un cabdill moro, i el colp el va fer amb el seu cavall donant una guitza al Puigcampana.'